น้ำมันปิดร่วงต่อ,ทองพุ่งแรงกว่า29ดอลล์/หุ้นดาวโจนส์ลง
หุ้นดาวโจนส์ปิดลบ 85.41 จุด ด้านราคาน้ำมันลดลง 1.39 ดอลลาร์ ขณะที่ ทองคำพุ่ง 29.60 ดอลลาร์
1 เม.ย. 2564

ดัชนีเฉลี่ยอุตสาหกรรมดาวโจนส์ปิดที่ 32,981.55 จุด ลดลง 85.41 จุด หรือ -0.26% ดัชนี เอสแอนด์พี 500 ปิดที่ 3,972.89 จุด เพิ่มขึ้น 14.34 จุด หรือ +0.36% ดัชนี แนสแดค ปิดที่ 13,246.87 จุด เพิ่มขึ้น 201.48 จุด หรือ +1.54%
ดัชนีดาวโจนส์ตลาดหุ้นนิวยอร์กปิดลบเมื่อวันที่ 31 มี.ค. ได้รับแรงกดดันจากการร่วงลงของหุ้นกลุ่มพลังงานและกลุ่มธนาคาร ขณะที่ ดัชนี เอสแอนด์พี 500 และ แนสแดค ปิดในแดนบวกเนื่องจากแรงซื้อหุ้นกลุ่มเทคโนโลยี ขณะที่นักลงทุนรอดูการเปิดเผยแผนการลงทุนด้านโครงสร้างพื้นฐานของประธานาธิบดีโจ ไบเดน
สัญญาน้ำมันดิบเวสต์เทกซัส อินเตอร์มีเดียต หรือ ไลต์สวีตครูด งวดส่งมอบเดือนพฤษภาคม ลดลง 1.39 ดอลลาร์ ปิดที่ 59.16 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนพฤษภาคม ลดลง 60 เซ็นต์ ปิดที่ 63.54 ดอลลาร์ต่อบาร์เรล
ราคาทองคำตลาดโคเม็กซ์ งวดส่งมอบเดือนเมษายน เพิ่มขึ้น 29.60 ดอลลาร์ ปิดที่ 1,715.60 ดอลลาร์ต่อออนซ์